Orang ramai panik, Hospital Lundu terbakar
LUNDU: Keadaan panik berlaku di Hospital Lundu apabila terdapat kepulan
asap keluar dari bangunan hospital tersebut kira-kira jam 6.40 petang semalam. Akibat kejadian itu bangunan hospital dikosongkan dan semua pesakit dibawa
keluar ke tempat berkumpul. Pusat Gerakan Operasi (PGO Sarawak) menerima panggilan kecemasan dari
kawalan Lundu memaklumkan kejadian berkenaan jam 6.48 petang. Pasukan Bomba Lundu dengan kekuatan seramai tujuh anggota yang diketuai PBK
II Pathi Samsudin bergerak ke lokasi dan mendapati kebakaran melibatkan “water
pump” air di luar bangunan yang digunakan untuk menyalurkan air ke bilik Wad
hospital tersebut. Kebakaran bagaimanapun tidak melibatkan kerosakan struktur bangunan
hospital. Menurut Ketua Balai Bomba Lundu. PPgB Putra Ila, api pada awalnya telah
dapat dipadam sepenuhnya oleh pihak hospital tersebut dengan menggunakan 5 unit
alat pemadam api jenis debu kering. Pasukan bomba yang tiba di lokasi seterusnya membuat pemantauan untuk
memastikan semuanya selamat dan terkawal. Setelah memastikan keadaan selamat
dan terkawal operasi ditamatkan sepenuhnya pada jam 7.25 malam. Kebakaran tersebut dikatakan berpunca daripada kejadian litar pintas. Tiada kecederaan dilaporkan dalam insiden tersebut. 
See author's posts
